Menslike uitskot by Wes-Kaapse wetgewer gestortWes-Kaapse wetgewer Foto: Danie van der Merwe op Flickr http://www.flickr.com/photos/dvdmerwe/ Twee mans het aanspreeklikheid aanvaar nadat hulle menslike uitskot op die trappe van die Wes-Kaapse wetgewer gaan stort het as protes teen mobiele toilette, het die Cape Argus Dinsdag berig. Loyiso Nkohla, ANC proporsionele raadslid en jeugligalid, en Andile Lili, voormalige ANC-raadslid en verbande jeugligalid, het glo gesê die storting is ŉ “waarskuwing” van dit wat kom. “Ons sal volgende week met duisende van hierdie emmertoilette terugkeer en dit rondom die gebou van die wetgewer uitkeer,” het Lili glo gesê. “Ons is reg om in hegtenis geneem te word en sal vir hierdie saak sterf.” Die mans het Maandag omstreeks 12:00 na die wetgewer gestap en houers vol riool voor die polisie, wat in die ontvangslokaal gesit het, uitgegooi. Die ANC-jeugliga het verantwoordelikheid ontken en die daad veroordeel. “Lili is nie meer ŉ lid nie en Nkohla sal hanteer word indien hy in sy kapasiteit as jeugligalid optree,” het Mfuzo Zenzile, streeksekretaris van die ANC-jeugliga, aan die koerant gesê.